Simone Valère

Atris ëd teatro e ëd cine.
Simone Valère (stranòm artìstich ëd Simone Jeannine Gondolf) a l'era nassùa a Paris ai 2 d'ost 1921.
Apress n'anfansia sagrinà, passà tra pare e mare ch'a j'ero separasse cand chila a l'era mach na gognin-a, a l'ancamin dla guèra a l'é anscrivusse a 'n concors ëd teatro, dont a l'avìa sentù parle a Radio Cité.
Ambelelà a l'ha rancontrà Jacqueline Bouvier.
Peui, sota l'ocupassion, a l'ha frequentà ij cors ëd René Simon.
A l'ha pijà lë stranòm ëd Valleyre, ch'a dventrà Valère.

 La companìa Renaud-Barrault 
Dël 1946 as buta a travajé ant la companìa Renaud-Barrault e a-j restrà fin-a al 1968.
Ambelelà a travaja ëdcò Jean Desailly e ij doi as buto a parlesse (as mariëran mach dël 1998, apress quasi sinquant'agn ansema).

Simone Vallère a réssita ant la pì part ëd le realisassion ëd Barrault.
Antra j'àutre, Les fausses confidences ëd Marivaux, La seconde surprise de l'amour ëd Musset, Le misanthrope ëd Molière, Le mariage de Figaro ëd Beaumarchais, Intermezzo e Pour Lucrèce ëd Jean Giraudoux, Bacchus ëd Jean Cocteau, La répétition ou l'amour puni ëd Jean Anouilh, L'état de siège d'Albert Camus, A delicate balance d'Edward Abbee, La tentation de saint Antoine, butà an sena da Maurice Béjart.

 Ël cine 
Al cine, Simone Valère a l'ha arsità an na vinten-a ëd film dal 1942 al 1972 con René Clair (La beauté du diable, 1950, sò ròl pì amportant; Les grandes manoeuvres, 1955), Joseph Losey (L'assassinat de Trotsky, 1972), Jean Dréville (Annette et la dame blonde; Les Roquevillard), André Cayatte (La revanche de Roger la Honte), Henri-Georges Clouzot (Manon), Yves Allégret (Germinal), Roger Vadim (La curée), Claude Autant-Lara (Le franciscain de Bourges), Jean-Pierre Melville (Un flic).

 L'atività d'apress 
Finì ël perìod a la companìa Renaud-Barrault, la cobia Desailly e Valère a l'ha pijà, a Paris, la diression dël teatro Hébertot (1973-1976), peui cola dël teatro Edouard-VII (1976-1977).

Simone Valère a l'é mòrta a j'11 ëd novèmber 2010 an na ca d'arpòs ëd Roinville-sous-Dourdan, ant l'Essonne.

Valère, Simone
Valère, Simone